Suur tuppnapsik
Suur tuppnapsik (Volvopluteus gloiocephalus) on napsikuliste sugukonda tuppnapsiku perekonda kuuluv söögiseen. Kübar on luitunudvalge, kujult kellukjas, 6–14 cm lai. Jalg on valkjas, ümbritsetud alusel kotisarnase tupega, 9–22 cm pikk. Eospulber on roosa. Tuppnapsik on saproob. Suur tuppnapsik on söödav, kuid söögiseenena väheväärtuslik. Lõhn ja maitse on nagu toorel kartulil. Varem arvati seda kuuluvat tupplehiku perekonda ja selle nimi oli suur tupplehik (Volvariella gloiocephala).